Bundesliga: Bayern Munich jirbħu l-kampjonat, Paderborn relegati
Imtella' Ġunju 17, 2020 Il-gowl ta' Lewandowski żewġ minuti minn tmiem l-ewwel taqsima kien biżżejjed biex Bayern Munich għelbu lil Werder Bremen bl-iskor ta' 1-0 u b'hekk rebħu t-tmien kampjonat konsekuttiv u t-tletin wieħed fl-istorja tagħhom. Għalkemm Bayern spiċċaw b'superjorità fil-gowls, min-naħa l-oħra spiċċa f'inferjorità fil-plejers meta Davies tkeċċa b'żewġ karti sofor 11-il minuta minn tmiem il-logħba. B'awto gowl fis-27 minuta Paderborn spiċċaw relegati mill-Bundesliga. Zolinski tefa' l-ballun fix-xibka l-ħażina biex ta vantaġġ lil Union Berlin li żammewh sa tmiem il-logħba u b'hekk Paderborn huma matematikament ċerti mir-relegazzjoni. Meta fadal żewġ logħbiet għal tmiem il-kampjonat Paderborn jinsabu tmien punti taħt Werder Bremen u Dusseldorf u allura ma jistgħux jilħquhom. Tliet gowls skurjati fit-tieni taqsima bi Freiburg jiskurjaw gowl aktar mill-avversarji biex ħarġu rebbieħa. Hertha Berlin kellhom gowl imħassar bil-VAR fit-52 minuta, u fuq in-naħa l-oħra Grifo poġġa lil Freiburg minn fuq mas-siegħa logħob. Id-draw ta' Hertha Berlin wasal fis-66 minuta minn Ibisevic, sakemm Petersen reġa' poġġa lil Freiburg fil-vantaġġ fil-71 minuta. Doppjetta ta' Hofmann fl-ewwel taqsima wittiet it-triq għall-Moenchengladbach biex ħarġu rebbieħa f'dan il-konfront fuq Wolfsburg 3-0. Hofmann sab ix-xibka fil-11 u t-30 minuta u sal-ewwel taqsima l-iskor kien 2-0. Stindl skorja t-tielet fil-65 minuta biex b'hekk Moenchengladbach għadhom jisfidaw għal post fil-UEFA Champions League fl-istaġun li ġej, filwaqt li Wolfsburg jidhru destinati għall-Europa League. Illejla jintlagħbu ħames logħbiet oħra mill-Bundesliga: